ประกาศกระทรวงมหาดไทย

เรื่อง หลักเกณฑ์และวิธีการเปลี่ยนแปลงประเภทของโรงแรม

------------------------------------------------

          อาศัยอํานาจตามความในมาตรา 5 และมาตรา 22 แห่งพระราชบัญญัติโรงแรม พ.ศ. 2547 เป็นกฎหมายที่มีบทบัญญัติบางประการเกี่ยวกับการจํากัดสิทธิและเสรีภาพของบุคคล ซึ่งมาตรา 29 ประกอบมาตรา 32 มาตรา 33 มาตรา 41 มาตรา 42 และมาตรา 43 ของรัฐธรรมนูญแห่งราชอาณาจักรไทย บัญญัติให้กระทําได้โดยอาศัยอํานาจตามบทบัญญัติแห่งกฎหมายรัฐมนตรีว่าการกระทรวงมหาดไทยออกประกาศไว้ ดังต่อไปนี้


ข้อ ๑ ผู้ประกอบธุรกิจโรงแรม ที่ได้รับอนุญาตให้ประกอบธุรกิจโรงแรมประสงค์ ขออนุญาตเปลี่ยนแปลงประเภท เพิ่มหรือลดจํานวนห้องพัก หรือเปลี่ยนชื่อของโรงแรม ให้ยื่นคําขอ/แจ้งความประสงค์ทั่วไป ตามแบบ ร.ร. 1/3 ท้ายประกาศกระทรวงมหาดไทย เรื่อง กําหนดแบบคําขอรับใบอนุญาต คําขอต่ออายุใบอนุญาต คําขอโอน/รับโอนใบอนุญาต คําขอหรือการแจ้งความประสงค์ทั่วไป และใบอนุญาตประกอบธุรกิจโรงแรมตามพระราชบัญญัติโรงแรม พ.ศ. 2547 ต่อนายทะเบียน ณ ท้องที่ที่โรงแรมตั้งอยู่

          เมื่อนายทะเบียนได้รับคําขอตามวรรคหนึ่งแล้ว ให้นายทะเบียนตรวจสอบความถูกต้องให้ครบถ้วน หรือความสมบูรณ์ของคําขอ หากปรากฏเอกสารหลักฐานที่จําเป็นต้องใช้ประกอบการพิจารณาไม่ถูกต้อง หรือไม่ครบถ้วน ให้นายทะเบียนแจ้งผลการตรวจสอบให้ผู้ขอทราบภายในห้าวันทําการนับแต่วันยื่นคําขอ พร้อมทั้งกําหนดระยะเวลาให้ผู้ขอแก้ไข หากพ้นกําหนดระยะเวลาดังกล่าวแล้วผู้ขอไม่ดําเนินการแก้ไขให้ถูกต้อง ให้นายทะเบียนคืนคําขอแก่ผู้ขอ

          กรณีผู้ขอยืนยันความถูกต้อง หรือความครบถ้วน หรือความสมบูรณ์ของเอกสารแล้วให้นายทะเบียนดําเนินการต่อไป


ข้อ ๒ การยื่นคําขอ/แจ้งความประสงค์ทั่วไป ให้ยื่น ณ สถานที่ ดังต่อไปนี้

          (1) ในกรุงเทพมหานครให้ยื่น ณ สํานักการสอบสวนและนิติการ กรมการปกครอง

          (2) ในจังหวัดอื่นให้ยื่น ณ ที่ทําการปกครองอําเภอ หรือที่ทําการปกครองกิ่งอําเภอท้องที่ที่โรงแรมตั้งอยู่


ข้อ ๓ การยื่นขออนุญาตเกี่ยวกับการดําเนินกิจการโรงแรมดังกล่าวในข้อ 1 ให้เจ้าของผู้ประกอบการหรือผู้จัดการโรงแรมหรือผู้ได้รับมอบอํานาจตามกฎหมายเป็นผู้ยื่นคําขอได้


ข้อ ๔ กรณีขออนุญาตเปลี่ยนแปลงประเภท เพิ่มหรือลดจํานวนห้องพัก หรือเปลี่ยนชื่อโรงแรม ให้นายทะเบียนพิจารณาอนุญาตหรือไม่อนุญาต พร้อมด้วยเหตุผลในคําขออนุญาต และกรณีอนุญาตให้สลักหลังไว้ในใบอนุญาตด้วย


ข้อ ๕ ในกรณีดังต่อไปนี้ให้นายทะเบียนพิจารณาไม่อนุญาต

          (1) อาคารหรือสถานที่ตั้งไม่เป็นไปตามหลักเกณฑ์ที่กําหนดไว้ในกฎกระทรวงกําหนดประเภทและหลักเกณฑ์การประกอบธุรกิจโรงแรม พ.ศ. 2551

          (2) ที่ดินและอาคารที่ใช้เป็นที่ตั้งโรงแรมผู้ขอไม่เป็นผู้ถือกรรมสิทธิ์ หรือไม่มีสิทธิครอบครองหรือไม่มีสิทธิใช้ประโยชน์ที่ดินและอาคารดังกล่าว เช่น สิทธิในการเช่า การยินยอมให้ใช้ประโยชน์ในที่ดินและอาคารเพื่อประกอบธุรกิจโรงแรม เป็นต้น

          (3) อาคารที่อยู่ภายใต้บังคับตามกฎหมายว่าด้วยการควบคุมอาคาร ก่อสร้าง ไม่ถูกต้องตามหลักเกณฑ์ที่กําหนดตามกฎหมายว่าด้วยการควบคุมอาคาร กฎหมายว่าด้วยการผังเมือง กฎหมายว่าด้วยการป้องกันและบรรเทาสาธารณภัย กฎหมายว่าด้วยการสาธารณสุข และกฎหมายว่าด้วยการส่งเสริมและรักษาคุณภาพสิ่งแวดล้อมแห่งชาติ

          (4) เหตุสําคัญอย่างอื่น ๆ ที่ปรากฏชัดทําให้ไม่สมควรประกอบธุรกิจโรงแรม


ข้อ ๖ กรณีที่นายทะเบียนพิจารณาเห็นว่ามีเหตุที่ไม่สมควรอนุญาต ให้นายทะเบียนแจ้งเหตุดังกล่าวให้ผู้ขอทราบ เพื่อให้ผู้ขอโต้แย้งแสดงพยานหลักฐานของตนภายในสิบห้าวันนับแต่วันที่ได้รับหนังสือแจ้งก่อนออกคําสั่ง และเมื่อออกคําสั่งแล้วให้แจ้งคําสั่งและแจ้งสิทธิในการอุทธรณ์คําสั่งให้ผู้ขอทราบด้วย


ผู้มีอํานาจลงนาม -                                                                                                     ประกาศ ณ วันที่ 25 มกราคม พ.ศ. 2553

 

                                                                                                                   ชวรัตน์  ชาญวีรกูล

                                                                                                    รัฐมนตรีว่าการกระทรวงมหาดไทย